মমতাশঙ্কর অমলাশঙ্করের জন্মশতবর্ষ উপলক্ষে যে সাক্ষাৎকার (রবিবাসরীয়, ২৪-৬) দিয়েছেন, তার পরিপ্রেক্ষিতে জানাই, উদয়শঙ্করের জন্মশতবর্ষ উপলক্ষে রবীন্দ্রভারতী বিশ্ববিদ্যালয় সর্বপ্রথম তিন দিনব্যাপী যে অনুষ্ঠান করে, তার উদ্বোধনে ছিলেন অমলাশঙ্কর। এই উপলক্ষে রবীন্দ্রভারতীর দৃশ্যকলা অনুষদের প্রাক্তন অধ্যাপক ছত্রপতি দত্ত ও তাঁর ছাত্রছাত্রীরা অমলাশঙ্কর ও মমতাশঙ্করের সহযোগিতা নিয়ে উদয়শঙ্করের জীবনীকেন্দ্রিক যে অসামান্য আর্ট গ্যালারিটি তৈরি করেছিলেন তা উদ্বোধন করেন পশ্চিমবঙ্গের তৎকালীন মুখ্যমন্ত্রী বুদ্ধদেব ভট্টাচার্য। তখন স্থির হয়েছিল, আর্ট গ্যালারিটি দৃশ্যকলা অনুষদের স্থায়ী বিল্ডিংয়ে স্থানান্তরিত হবে। তার পর অনেক বছর হয়ে গেল জোড়াসাঁকো প্রাঙ্গণ থেকে দৃশ্যকলা অনুষদ রবীন্দ্রভারতীর বিটি রোডের মরকতকুঞ্জে স্থায়ী ভবনে চলে যায়। কিন্তু উদয়শঙ্করের জীবনীকেন্দ্রিক আর্ট গ্যালারিটি জোড়াসাঁকো প্রাঙ্গণের মিউজ়িয়ামে পড়ে আছে। সম্প্রতি বর্তমান উপাচার্যের কাছে খবরটি পৌঁছনোয় আশা করা যায় ওটি স্থায়ী ভাবে প্রতিষ্ঠিত হবে এবং জনসাধারণ তা দেখতে পাবেন।